У складу са Уредбом о утврђивању Програма финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години (,,Службени гласник РС,, број 14/2023 од 20.фебруара 2023. године)

РЕПУБЛИКА СРБИЈА

Кабинет министра без портфеља задуженог за унапређење развоја недовољно развијених општина на територији Републике Србије

расписује

ЈАВНИ ПОЗИВ  
за подношење предлога пројеката на Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023.години

1. **УВОДНЕ ОДРЕДБЕ**

На основу Уредбе о утврђивању Програма финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години (,,Службени гласник РС,, број 14/2023 од 20.фебруара 2023. године) Кабинет министра без портфеља задуженог за унапређење развоја недовољно развијених општина на територији Републике Србије (у даљем тексту Кабинет) расписује Јавни позив за подношење предлога пројеката на Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години (у даљем тексту Јавни позив).

Закон о буџету Републике Србије за 2023. годину („Службени гласник РС”, број 138/22) предвиђа у члану 8, Раздео 3 – Влада, Глава 3.6 – Кабинет министра без портфеља задуженог за унапређење развоја недовољно развијених општина на територији Републике Србије, Програм 2102 – Подршка раду Владе, Програмска активност 4021 – Подршка спровођењу мера равномерног регионалног развоја, Економска класификација 481 – Дотације невладиним организацијама износ од 15.000.000,00 динара за реализацију Програма финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години.

1. **ОБЛАСТИ И ЦИЉЕВИ РЕАЛИЗАЦИЈЕ ПРОГРАМА**

Програмом се финансирају пројекти у следећим областима:

1. Запошљавање – пројекти подршке за запошљавање младих и теже запошљивих категорија становништва у приватном сектoру и мера оснаживања за самозапошљавање,
2. Култура – пројекти подршке организовања активности удружења и укључивања у културну сферу друштва,
3. Безбедност - пројекти унапређења безбедоносне културе, рада на превенцији и заштити од насиља и мерама повећања безбедности у саобраћају,
4. Активизам, волонтеризам и мобилност - пројекти подршке активном учествовању у раду локалне заједнице,
5. Здравље - пројекти унапређења капацитета локалне заједнице за смањење ризика и ризичних понашања од употрeбе дроге, алкохола и других штетних супстанци, и оснаживање свести о здравом начину живота,
6. Животна средина - пројектне активности за одрживи развој заштите животне средине,
7. Родна равноправност - пројектне активности за унапређење родне равноправности, које доприносе спровођењу одредби Закона о родној равноправности и Закона о забрани дискриминације,
8. Социјална питања - пројекти помоћи удружењима која раде са социјално угроженим особама, особама са инвалидитетом, маргиналним групама и осталим, које доприносе спровођењу одредби Закона о родној равноправности и Закона о забрани дискриминације.

У складу са наведеним областима пројекти морају бити усклађени са националним секторским стратешким документима.

1. **ЈАВНИ ПОЗИВ**

Текст јавног позива се објављује на сајту Кабинета [www.rnro.gov.rs](http://www.rnro.gov.rs) и на порталу Е-управе.

1. **ПОДНОСИОЦИ ПРИЈАВЕ**

Право на подношење пријаве пројеката имају удружења која су регистрована у регистру удружења који се води у Агенцији за привредне регистре и која статутарним одредбама као циљеве имају област из овог Програма, са територија општина: Алексинац, Бабушница, Бела Паланка, Блаце, Бојник, Босилеград, Брус, Бујановац, Варварин, Владичин Хан, Власотинце, Гаџин Хан, Голубац, Димитровград, Дољевац, Жабари, Жагубица, Житорађа, Књажевац, Крупањ, Куршумлија, Кучево, Лебане, Љиг, Мали Зворник, Мало Црниће, Медвеђа, Мерошина, Мионица, Нова Варош, Опово, Петровац на Млави, Прешево, Прибој, Пријепоље, Ражањ, Рашка, Рековац, Сврљиг, Сјеница, Сурдулица, Трговиште, Тутин и Црна Трава

1. **НАЧИН И РОК ПОДНОШЕЊА ПРИЈАВЕ**

Пријаве на основу Јавног позива достављају се на адресу ,,Кабинет министра без портфеља задуженог за унапређење развоја недовољно развијених општина,, Немањина 11, 11000 Београд.

Пријаве са потребном документацијом се подносе у једном штампаном примерку и у електорнској форми, у затвореној коверти са назнаком ,,Подношење предлога пројеката на Програм финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години.“

Рок за подношење пријава је 20 дана од дана објављивања на сајту [www.rnro.gov.rs](http://www.rnro.gov.rs) и порталу Е управе.

Неблаговремене пријаве, пријаве са непотпуном документацијом као и пријаве поднете на неодговарајућем обрасцу неће се узети у разматрање.

1. **ПОТРЕБНА ДОКУМЕНТАЦИЈА**

Текст Јавног позива и обрасци конкурсне документације:

Образац 1- предлог пројекта;

Образац 2- буџет пројекта;

Образац 3- наративни буџет;

Образац 4- биографије лица ангажованих на пројекту;

одштампани су уз ову одлуку и чине њен саставни део.

Сви обрасци могу се преузети на сајту [www.rnro.gov.rs](http://www.rnro.gov.rs).

1. **КРИТЕРИЈУМИ И БОДОВАЊЕ ПРИЈАВА**

Критеријуми за избор пројекта:

- Референце пројекта: начин реализације пројектних активности у оквиру тематске области (величина циљне групе обухваћена пројектом; иновативни приступ решавања одабраног проблема, практично решавање одабраног проблема); очекивани резултати пројекта; могућност развијања пројекта и његова одрживост – максималан број бодова 40;

- Циљеви који се постижу: могућност имплементације пројекта; степен унапређења стања у области у којој се пројекат спроводи; обим задовољавања јавног интереса – максималан број бодова 22;

- Буџет пројекта: оправданост буџета пројекта; законитост и ефикасност раније коришћених средстава –максималан број бодова 18;

- Компетенције пројектног тима; (образовање, стручност и друге пројектне компетенције за тематску област за коју се конкурише, садржане у биографијама пројектног тима) или писмо препоруке и/или подршке реализацији програма/пројекта – максималан број бодова 12;

- Претходно искуство удружења у области у којој се конкурише –максималан број бодова 8.

1. **ФИНАНСИЈСКИ ОКВИР ПРОГРАМА**

Укупно опредељена средства по Програму су 15.000.000,00 динара.

Подносилац пријаве може конкурисати са само једном пријавом предлога пројекта.

Максимални износ пројекта који финансира Кабинет може бити 500.000,00 динара.

1. **ПРИХВАТЉИВИ И НЕПРИХВАТЉИВИ ТРОШКОВИ ФИНАНСИРАЊА**

Да би били прихватљиви, трошкови морају да буду неопходни за извођење пројекта и да су усаглашени са принципима поштеног финансијског управљања што се нарочито односи на вредност уложеног новца и делотворност трошкова (добијања правих вредности за уложени новац).

Прихватљиви трошкови су:

-Трошкове особља и стручних лица која су ангажована на реализацији пројекта – максималних 30% укупног износа тражених средстава од Кабинета,

-Трошкове набавке опреме (нове или коришћене) или услуга, уколико одговарају тржишним ценама,

-Трошкове потрошног материјала и материјала потребног за реализацију пројекта,

-Трошкове јавног превоза и горива,

-Трошкови канцеларије, трошкови комуникације и комуналних услуга и закупа простора,

-Трошкови исхране корисника,

-Трошкови који директно произилазе из услова уговора (трошкови евалуације пројекта, штампања итд.) укључујући трошкове финансијских услуга (банкарских провизија),

-Трошкове ревизије пројекта – до 5% укупног износа тражених средстава од Кабинета,

-Трошкови робе за директне кориснике пројекта.

Неприхватљиви трошкови су:

-Дугови и покривање дуговања,

-Ставке које се већ финансирају из других извора,

-Куповина земље и изградња објеката,

-Куповина опреме која не служи за спровођење пројектних активности и није у вези са пројектним активностима,

-Промоцију политичких странака или ставова, обављање делатности у циљу стицања профита,

-Намиривање пристиглих обавеза по основу лизинга и пасивне камате,

-Индивидуално спонзорство за учествовање у радионицама, семинарима, конференцијама или конгресима, стипендије за студирање и обуку запослених у удружењима,

-Одржавање скупштина, одбора, комисија, радних тела, обележавање годишњица рада удружења, прослава и сл.,

-Ретроактивно финансирање пројеката који се тренутно спроводе или чија је реализација окончана,

-Упућивање корисника на бањско климатски опоравак и лечење,

-Једнократна новчана давања,

-Редован рад удружења.

1. **ТРАЈАЊЕ ПРОЈЕКТА И КРАЈЊИ РОК РЕАЛИЗАЦИЈЕ**

Трајање пројекта је миниму 2 (два), а максимум 5 (пет) месеци.

Крајњи рок за реализацију одобрених пројеката је 1. новембар 2023.године, а рок за доставу финалног извештаја је 20. новембар 2023.године.

1. **ОБЈАВЉИВАЊЕ РЕЗУЛТАТА ЈАВНОГ ПОЗИВА**

Министар именује Комисију за спровођење поступка расподеле средстава по Програму финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години (у даљем тексту: Комисија).

Комисија утврђује листу вредновања и рангирања пријављених програма у року од 10 дана од дана истека рока за подношење пријаве.

Листа се објављује на званичној интернет страници Кабинета www.rnro.gov.rs и на порталу е-Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе.

Учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Кабинет доноси у року од 15 дана од дана његовог пријема.

Комисија доноси Предлог одлуке о расподели средстава по Програму финансирања пројеката од јавног интереса које реализују удружења са територија изразито недовољно развијених општина (јединице локалне самоуправе из четврте групе) у 2023. години након разматрања приговора од сране Кабинета у року од 10 дана.

Одлуку о додели средстава за финансирање пројеката од јавног интереса које реализују удружења са територије изразито недовољно развијених општина (јединице локалне самоуправе из четврте групе) за 2023. годину Министар доноси у року од 30 дана од дана истека рока за подношење приговора.

Одлукa се објављује на сајту Кабинета [www.rnro.gov.rs](http://www.rnro.gov.rs) и на порталу Е-управе.

У року од 20 дана од дана објављивања Одлуке Министар са представницима удружења којима су средства одобрена потписује Уговор о финансирању пројеката од јавног интереса које реализују удружења са територије изразито недовољно развијених општина (јединице локалне самоуправе из четврте групе) за 2023. годину.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

Трансфер целокупног одобреног износа средстава врши се након потписивања Уговора у складу са динамиком по којој се врши плаћање Управе за трезор (најкасније 30 дана од дана потписивања Уговора).

1. **НАЧИН ИЗВЕШТАВАЊА И КОНТРОЛЕ РЕАЛИЗАЦИЈЕ ТРОШКОВА**

Корисник средстава је дужан да Кабинету министра достави финални извештај на крају пројекта до 20. новембра 2023. године. Такође, корисници средстава су у обавези да доставе ванредни извештај о реализацији активности о утрошку средстава у року од пет дана, уколико то Кабинет министра затражи.

Извештај се доставља у писаном облику и мора бити потписан од стране овлашћеног лица и оверен печатом удружења са фотокопијама комплетне финансијске документације о утрошку средстава .

1. **ВИДЉИВОСТ ПРОЈЕКТА**

У циљу повећања видљивости пројекта, током његове реализације, корисник средстава ће бити у обавези да:

−креирају и дистрибуирају одговарајуће поруке ка циљним групама;

-користе одговарајуће канале комуникације за циљну групу којој су намењене информације (ТВ, интернет и друштвене мреже, радио, новине, штампани материјал и сл.);

−на својој интернет презентацији истакну визуелни идентитет и линк ка интернет презентацији Кабинета као донатора, да објаве информације о одобреном програму или пројекту, као и да је користе у сврху информисања шире јавности о програмским или пројектним активностима и у сврху позивања учесника на догађаје који се организују током његове реализације;

−комуницирају са медијима у сарадњи са Кабинетом;

−достављају Кабинету фотографије и кратке видео записе са догађаја;

−достављају Кабинету прес клипинг који садржи све чланке, емисије, прилоге и сл. које су медији објавили о програму или пројекту.

**Консултације у вези са процедуром конкурисања**

Лица за контакт: Јелена Трифуновић [jelena.trifunovic@rnro.gov.rs](mailto:jelena.trifunovic@rnro.gov.rs)

Саша Ђорђевић [sasa.djordjevic@rnro.gov.rs](mailto:sasa.djordjevic@rnro.gov.rs)